Касцёл Унебаўзяцця Найсвяцейшай Дзевы Марыі (Дубрава)

Касцёл Унебаўзяцця Найсвяцейшай Дзевы Марыі — руінаваны рымска-каталіцкі храм у вёсцы Дубрава Маладзечанскага раёна Мінскай вобласці. Размешчаны ў паўночнай частцы вёскі, на ўзгорку. Помнік архітэктуры класіцызму. Гісторыя Па паданні першы касцёл у Дубрава быў пабудаваны ў 1453 годзе па фундацыі Глябовічаў. Па іншых крыніцах касцёл паўстаў у пачатку 16 стагоддзя па фундацыі троцкага кашталяна Яна Радзівіла (памёр у 1522), таксама існуе версія аб яго будове ў 1553 годзе. Чарговы касцёл на месцы папярэдняга збудаваў у 1576 годзе Мікалай Крыштаф Радзівіл Сіротка. Пасля пашкоджанняў падчас вайны Расіі з Рэччу Паспалітай 1654—67 гг. быў адрэстаўраваны Марцыбялінай Глябовіч. Састарэлы храм аднавіў у 1770 годзе Матэвуш Марцінкевіч. Уяўляў сабой крыжова-купальны будынак з 2-вежавым фасадам. Інтэр’ер упрыгожвалі 7 алтароў. Згарэў у 1787 годзе. Цяперашні цагляны касцёл быў пабудаваны ў 1796—1805 гадах, верагодна, паводле праекта К. Спампані, па фундацыі мінскага ваяводы Адама Хмары на месцы драўлянага касцёла 1770 года. У ім жа Адам Хмара быў пахаваны ў 1805 годзе адразу пасля асвячэння. 3 1868 годзе касцёл перайшоў да праваслаўных, у 1871 годзе архітэктарам Ваўковічам, а ў 1884 годзе інжынерам Нектар’еўскім перабудаваны пад царкву. У 1919 годзе вернута парафіянам, набыў выгляд рымска-каталіцкага храма ў выніку рэканструкцыі 1926—1929 гадоў. Напачатку Вялікай Айчыннай вайны парафія налічвала звыш 2 тыс. прыхаджан. Згарэў у 1960-я гады, у паўзруйнаваным стане. У маі 2024 рэшткам касцёла прысвоены статус гісторыка-культурнай каштоўнасці. Архітэктура Помнік архітэктуры класіцызму. Прамавугольны ў плане аб’ём пад двухсхільным дахам на фасадзе фланкіраваўся 2 вежамі. Атынкаваныя і пабеленыя фасады былі расшыты гарызантальным рустам, рытмічна чляніліся лучковымі аконнымі праёмамі і лапаткамі ў прасценках. Унутры прастора 3 парамі калон падзялялася на 3 нефы, перакрытыя агульнай плоскай столлю; вылучаная прасценкамі апсіда з бакавымі рызніцамі перакрывалася скляпеннем. Бакавыя фасады рытмічна чляніліся арачнымі вокнамі-біфорыумамі, аб’яднанымі вялікімі прамавугольнымі нішамі. У крыпце былі пахаваны ўладальнікі вёскі Хмары (3 пакаленні). Крыніцы Літаратура Касцёл Унебаўзяцця Найсвяцейшай Дзевы Марыі // Каталіцкія храмы Беларусі: Энцыкл. даведнік / А. М. Кулагін; фатограф А. Л. Дыбоўскі. — 2-е выд. — Мн.: БелЭн, 2008. — С. 134. — 488 с. — ISBN 978-985-11-0395-5. Спасылкі На Вікісховішчы ёсць медыяфайлы па тэме Касцёл Унебаўзяцця Найсвяцейшай Дзевы Марыі (Дубрава) Рэшткі касцёла Ўнебаўзяцця Прасвятой Дзевы Марыі ў Банку звестак аб гісторыка-культурнай спадчыне Рэспублікі Беларусь